R. Fico, predseda vlády SR: (2008-12-04):
Vážené dámy a vážení páni, v každom z poslaneckých klubov, predpokladám, sú absolventi právnických fakúlt a takisto ako ja z mojich právnických štúdií si páni právnici a právničky pamätajú na skvelého profesora rímskeho práva, ktorý nás neraz častoval starorímskymi právnickými múdrosťami. Keď som videl v utorok zábery poslaneckého trestného komanda opozície, ktoré vystupovalo z mikrobusu pred ministerstvom financií, spomenul som si na výraz tohto nášho starého múdreho pána profesora, ktorý povedal „Quod licet Iovi, non licet bovi“, teda okrídlený latinský citát, ktorého zmyslom je to, aby som to slušne povedal, že čo si môže dovoliť vládca bohov, nemôže si dovoliť každý smrteľník, ktorý žije na tejto zemi. Vážení predstavitelia opozície, vo svojej praktickej politickej činnosti naozaj potvrdzujete dvojaký meter. Vaše bohorovné správanie sa z čias, keď ste vládli a obrali túto krajinu o desiatky miliárd korún, pokračuje naďalej a navyše je doplnené o kvázi volanie po morálke a po etike v politike. Začínali ste čiernymi knihami a celých 8 rokov ste sa vyhovárali na to, že to neviete a nemôžete urobiť, lebo za to zodpovedá predchádzajúca vláda. Je neuveriteľné, že dokonca za zlé veci z vášho obdobia, ktoré ste napáchali, teraz už obviňujete nás. Čiže stále máte nejaké dôvody. Raz to bola predchádzajúca vláda, teraz to je súčasná vláda. Už čakám na to, kedy prídete s tou dokonalosťou a začnete hovoriť, že sú na vine tí, čo prídu, hoci ešte ani neviete, kto to bude a čo budú na Slovensku robiť. (Potlesk.) Toto je dôvod, vážení páni a vážení páni z opozície, prečo nemôžeme prijať vašu hru. Vy nemáte právo moralizovať a vnášať etiku do slovenskej politiky po tom, čo ste 8 rokov na Slovensku stvárali. Začnime teda rátať nie 2 mld., lebo k tým sa, samozrejme, ešte vrátim, ale niekoľko desiatok miliárd korún, o ktoré ste doslova obrali ľudí na Slovensku. Ako by v prípade týchto desiatok miliárd korún, ktoré sú „fuč“, ak by ich verejný sektor mal k dispozícii, vyzeralo naše Slovensko dnes? Čo všetko by sme za tie peniaze mohli mať? Diaľnice, bezproblémový rozpočet Sociálnej poisťovne, zdravotníctvo v dobrej kondícii, fondy pre malých a stredných podnikateľov. A čím mám začať? Dajte mi priestor na tento výpočet vašich strát a spôsobených škôd, vašich a vás, napriek tomu, že nemáte dnes hanbu a bez akýchkoľvek problémov obviňujete ministra financií z toho, že ide realizovať právoplatný a vykonateľný rozsudok Najvyššieho súdu. Vy ste neoberali ľudí na základe právoplatných a vykonateľných rozsudkov Najvyššieho súdu, ale na základe svojej vlastnej svojvôle, neprofesionalite, neschopnosti a nezáujmu o ľudí tohto štátu. (Potlesk.) O koľko miliárd sme napríklad teda prišli pri privatizácii elektrární či plynární? Alebo začneme vašimi kauzami, pani poslankyňa z KDH? Skúste niekedy si ísť do centrály KDH a vypýtajte si zmluvu o verejnom osvetlení v Bratislave – Siemens KDH. Tak, pánečku, to bolo niečo. Vy máte odvahu za KDH tu moralizovať a robiť nejaké prednášky o etike? Pozrite sa, čo všetko ste spôsobili v slovenskej politike za tie roky, ktoré ste boli vo funkciách vo vláde a v parlamente. Darmo si dnes opozícia objednáva v tlači také články, ako to bolo napríklad včera pod názvom, že Kauza ČSOB. Štát vraj neprerobil. No teda prerobil, a nie 2 miliardy. A márne tvrdíte, že sme prišli len o 25 miliárd a ak by sme neboli zaplatili, bolo by Slovensko muselo platiť vyše 45 miliárd slovenských korún. Pýtam sa, prečo ste vtedy nevyjednávali tak, ako žiadate teraz. Prečo ste zaplatili 25 miliárd korún a nesúdili sa ďalej, ako to žiadate od súčasnej vládnej garnitúry? Samozrejme, vy nikdy nič, vy muzikanti, vy ste nič nespôsobili, vy ste len vládli, spravodlivo, nezištne a dokonca takmer charitatívne. Toto je predstava o vašom vládnutí za posledných osem rokov. Vážená pani poslankyňa, dávate mi teraz otázku, ktorá bola jasne komplexne a zrozumiteľne zodpovedaná na rokovaní Národnej rady Slovenskej republiky v utorok. Súdny spor so spoločnosťou Športka trval od roku 2000 a pokračuje ďalej a bolo niekoľko príležitostí spor z úrovne ministerstva financií urovnať len za 21 miliónov slovenských korún. Prečo nejdete dole o štyri rady a nespýtate sa toho nášho pána manekýna: Tak teda prečo, pán Mikloš, ste to nevyjednali za 21 miliónov korún? Prečo teraz tu obviňujete niekoho, že ide realizovať právoplatný a vykonateľný rozsudok Najvyššieho súdu Slovenskej republiky? Vtedajší predstavitelia zastávali názor, že tento spor spoločnosť Tipos nemôže prehrať. A k definitívnemu zvratu vo vývoji sporu došlo po vynesení rozsudku Krajského súdu v marci 2007, ktorý rozhodol v neprospech Tiposu. Tipos sa odvolal na Najvyšší súd, ktorý vo veci rozhodol 7. augusta 2008 a rozhodnutie prvostupňového súdu potvrdil. Takéto sú fakty. V tomto volebnom období už neboli možnosti dobrého riešenia. Napríklad, pani poslankyňa, ale vy to určite neviete, keď ste už v odvolacom konaní, tak ťažko tam môžete robiť nejaké dokazovania a ďalšie veci. To sa všetko robí na Krajskom súde ako prvom stupni. A tam ste zlyhali komplet vy, lebo ste zle zastúpili tento prípad za vašej vlády. Dobré možnosti riešenia boli do roku 2000, možno ešte do roku 2001. A po nadobudnutí právoplatnosti rozsudku Najvyššieho súdu už bolo možné vybrať len z niekoľkých, nie práve optimálnych riešení. Celá táto kauza, ktorá sa v posledných týždňoch za významnej asistencie médií rozbehla, má svojich niekoľko naj. Je to najabsurdnejší prípad v histórii slovenskej politiky, kedy sa vyslovovala nedôvera ministrovi za to, že išiel realizovať právoplatný a vykonateľný rozsudok Slovenskej republiky. Takéto niečo sa ešte nikdy nestalo. Naozaj, urobili ste rekord, ktorý je hodný do Guinessovej knihy rekordov. Ďalšie naj, urobili ste najostrejší útok proti nezávislosti slovenského súdnictva, keď ste označili celé konanie a všetko, čo mu predchádzalo, za podvod. Ani mne sa nepáči rozsudok Najvyššieho súdu Slovenskej republiky. Ale nemám odvahu povedať, že rozsudok Najvyššieho súdu Slovenskej republiky je podvodom a že traja členovia senátu Najvyššieho súdu Slovenskej republiky sú podvodníci. Takýto útok na slovenskú legislatívu nebol urobený, slovenskú justíciu nebol urobený ešte nikdy. Bol urobený teraz po prvýkrát. Ďalšie naj, išlo o najbrutálnejší návod na porušenie zákona. Radili ste nám ako mafiáni. Pán Mikloš hovoril, však dajte to do konkurzu, ako to robia aj iní, firma sa stratí, nebude nič platiť a založíme si nejakú novú firmu, aby sme sa vyhli zodpovednosti, ku ktorej nás viaže právoplatný a vykonateľný rozsudok Najvyššieho súdu. Toto hovoria mafiáni a nie slušní ľudia, ktorí chcú rešpektovať zákony a právny poriadok tejto republiky. (Potlesk.) Pani poslankyňa, ďalšie naj, išlo o najotvorenejšiu výzvu na bezprávie. Vy ste verejne všetci vyzývali, nerešpektujte rozsudok Najvyššieho súdu Slovenskej republiky. My sme nemali inú možnosť, len buď v piatok zaplatiť alebo prísť s riešením, s ktorým sme nakoniec prišli. To znamená, dali sme osobitnú právomoc generálnemu prokurátorovi podať podnet na mimoriadne dovolanie, ktorý súčasne znamená aj odklad vykonateľnosti rozsudku Najvyššieho súdu Slovenskej republiky. Teda urobili sme to cestou právnou. Dosiahli sme to, čo sme potrebovali dosiahnuť cestou právnou, a nie cestou bez práva, ako ste hovorili vy. No a, samozrejme, a to si neodpustím, vážená pani poslankyňa, z vašej strany, zo strany opozície išlo o najotvorenejší prejav ignorancie Národnej rady Slovenskej republiky a vlády Slovenskej republiky. Čo by ste robili, pani poslankyňa, keby ste sedeli ako vládna poslankyňa v laviciach, ako tu sedia poslanci vládnej koalície, v pondelok po tom, ako ste dostali asi telegramy alebo iným spôsobom ste boli pozvaní na schôdzu Národnej rady. Všetci poslanci zo všetkých kútov Slovenska išli na schôdzu Národnej rady na 18.00 hodinu. Zvolal som vládu Slovenskej republiky, lebo vláda musí sedieť pred mimoriadnou schôdzou a musí zaujať stanovisko k návrhu skupiny poslancov na odvolanie. Viete, kde bol pán predkladateľ? Viete, kde bol, pani poslankyňa, a prečo neprišiel? Pani poslankyňa, predkladateľ, pán Mikloš, ktorý predkladal tento návrh, tu nebol, lebo bol na módnej prehliadke spoločnosti Orange. (Potlesk.) Celé Slovensko tiahne na rokovanie Národnej rady Slovenskej republiky, všetci poslanci poctivo prídu. Ja zvolávam vládu Slovenskej republiky – najvyšší exekutívny orgán tohto štátu, všetko je nachystané na konanie schôdze, pán predseda Národnej rady o 18.00 hodine otvorí schôdzu a zistí, že pán predkladateľ tu nie je, lebo spolu s pani kandidátkou na prezidentku dali prednosť módnej prehliadke spoločnosti Orange. Tak teda blahoželám. Takýto spôsob ignorancie Národnej rady Slovenskej republiky tu ešte nikdy nebol. Samozrejme, médiá o tomto absolútne neinformujú, pretože nemajú záujem. Jediný záujem je ísť po krku ministrovi financií. Minister financií nič neurobil. Minister financií rešpektoval právoplatne vykonateľný rozsudok Najvyššieho súdu. Ba práve naopak, v zmluve, ktorá bola podpísaná na vykonanie tohto rozsudku, dohodol Tipos, lebo to nepodpisoval na rozdiel od pána Mikloša minister financií Počiatek, ale podpisoval to predstaviteľ Tiposu, predstaviteľ Tiposu dohodol také podmienky, ktoré umožnili, aby napríklad bol zachránený know-how, v opačnom prípade je celá firma preč, stratíme obrovské zisky z tejto firmy, ale to vás, samozrejme, nezaujíma, pretože krv v očiach, ideme po Počiatkovi, to je dnes najpodstatnejšia vec, ktorú bolo potrebné urobiť. Preto som presvedčený, že v tejto kauze nepochybil a aj preto Národná rada Slovenskej republiky nevyslovila nedôveru ministrovi financií, pretože v opačnom prípade by už pravdepodobne minister financií na svojej pozícii nebol. Vážená pani poslankyňa, vy a vaši kolegovia ste v minulých dňoch často používali v súvislosti s Tiposom slová o podvode, že vraj podvod, podvod. Ja som to už povedal. Aký podvod môže byť rozsudok Najvyššieho súdu? Ani mne sa nepáči, ešte raz zdôrazňujem, ale jednoducho ten rozsudok tu je a bolo s ním treba niečo robiť. A čo bolo potom, pani poslankyňa, keď hovoríte tak hrdo o podvode, keď išlo o právoplatne vykonateľný rozsudok Najvyššieho súdu o Veriteľovi? Nebol to 20-miliardový podvod? Vy sa už na to nepamätáte? Vy už neviete, čo ste všetko ako poslankyňa za vládnu koalíciu v tých časoch schvaľovali, za čo ste zdvíhali ruku v Národnej rade Slovenskej republiky? Len tak zo zaujímavosti vám môžem povedať a chcem poprosiť pána podpredsedu, ako sa volala spoločnosť, ktorá likvidovala server Veriteľa? (Nezrozumiteľný hlas z pléna: Duhovič.) Autoservis, autoservis v nejakej obci likvidoval server, všetky počítače Veriteľa. Stalo sa tak v roku 2006, ako ste odchádzali z vlády. Okamžite ste to nechali nejakému pánovi, čo doma klepe skrivené plechy, zlikvidovať a také malé potvrdenie k tomu je, že celý server za 20 miliárd korún bol zlikvidovaný nejakým automechanikom na Slovensku, lebo ste sa báli, že tieto informácie vyjdú na povrch. (Potlesk.) Ja by som vám vedel uviesť len tak zo zaujímavosti, že v spoločnosti Veriteľ bola priemerná hrubá mzda na jedného člena predstavenstva spoločnosti Veriteľ 7 miliónov 223 tisíc 760 korún počas doby trvania Veriteľa. Priemerná hrubá mzda na jedného člena predstavenstva predstavovala sumu mesačne 141 809 korún. Vy máte právo hovoriť o tom, že rozsudok Najvyššieho súdu Slovenskej republiky právoplatne vykonateľný je podvod? A čo bolo potom toto? Toto nie je žiadny rozsudok vykonateľný a právoplatný Najvyššieho súdu Slovenskej republiky. Samozrejme, mohol by som použiť ďalšie a ďalšie príklady, ktoré sa týkajú napríklad ČSOB. Zrazu sme zistili v rámci ČSOB, že ten pán manekýn z módnej prehliadky podpísal osobne na rozdiel od ministra financií – minister financií nepodpisoval nič – zmluvu o vyrovnaní v rámci ČSOB a vzdal sa všetkých opravných prostriedkov, aké kedy existovali. A mal ich päť. V prípade ministra financií a Tiposu neexistoval žiadny opravný prostriedok účinný a efektívny až dovtedy, pokiaľ sme ho neschválili v novelizácii Občianskeho súdneho poriadku minulý týždeň. Nehovoriac o tom, že tu je ďalšia vec, že bolo možné namietať opravy. Tie opravy nás stáli ďalšie miliardy slovenských korún. Mám pokračovať, čo sú podvody? 7 miliárd na kurzovej strate v rámci Slovenského plynárenského priemyslu. Za 130 miliárd korún predala vláda, kde ste aj vy boli, pani poslankyňa, v tej istej vládnej koalícii ste predali 49 % akcií SPP. Namiesto 130 miliárd korún sme dostali len 123, lebo kvôli neprofesionalite – otázka je, či to bolo kvôli neprofesionalite, to musia zistiť iné orgány, to nie je úlohou Národnej rady Slovenskej republiky – táto krajina prišla o 7 miliárd slovenských korún. A čo hovoríte na tajnú zmluvu o prevádzkovaní Vodnej elektrárne Gabčíkovo, o ktorej sme ani nevedeli? Zase za vašej vlády podpísané, odovzdané celé elektrárne za pár korún, vzdali ste sa Gabčíkova a ďalších vecí. Chcem vás požiadať, pozrite sa, pani poslankyňa, vy, vaši kolegovia do zrkadla. Odporúčam vám to v plnom rozsahu. Pozrite sa do zrkadla, nemáte žiadne morálne a etické právo kritizovať túto vládu Slovenskej republiky. Ďakujem pekne. (Potlesk.)